РЕГЛАМЕНТ (ЕС) 2021/1864 НА КОМИСИЯТА

от 22 октомври 2021 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от амисулбром, флубендиамид, мептилдинокап, метафлумизон и пропинеб във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 18, параграф 1, буква б) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) по отношение на амисулбром, флубендиамид, мептилдинокап и метафлумизон са определени в част А от приложение III към Регламент (ЕО) № 396/2005. МДГОВ за пропинеб са определени в приложение II и в част Б от приложение III към Регламент (ЕО) № 396/2005.

(2) Европейският орган за безопасност на храните („Органът“) предостави обосновано становище относно съществуващите МДГОВ за амисулбром в съответствие с член 12, параграф 1 от Регламент (ЕО) № 396/2005 (2). Той препоръча запазване на съществуващите стойности на МДГОВ. Тъй като не съществува риск за потребителите, МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа.

(3) Органът предостави обосновано становище относно съществуващите МДГОВ за флубендиамид в съответствие с член 12, параграф 1 от Регламент (ЕО) № 396/2005 (3). Той установи риск за потребителите по отношение на МДГОВ за зеле и марули. Поради това е целесъобразно тези МДГОВ в приложение II към Регламент (ЕО) № 396/2005 да бъдат намалени до границата на определяне (LOD). За други продукти Органът препоръча повишаване или запазване на съществуващите МДГОВ. Тези МДГОВ следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(4) Органът предостави обосновано становище относно съществуващите МДГОВ за мептилдинокап в съответствие с член 12, параграф 1 от Регламент (ЕО) № 396/2005 (4). Той препоръча да бъдат намалени МДГОВ за краставици и тиквички. За други продукти Органът препоръча повишаване или запазване на съществуващите МДГОВ. Органът стигна до заключението, че липсва известна информация по отношение на МДГОВ за трапезно грозде, винено грозде, ягоди, пъпеши и дини и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, тези МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(5) Органът предостави обосновано становище относно съществуващите МДГОВ за метафлумизон в съответствие с член 12, параграф 1 от Регламент (ЕО) № 396/2005 (5). Той установи риск за потребителите по отношение на МДГОВ за броколи и къдрава листна ендивия/широколистна ендивия. Поради това е целесъобразно тези МДГОВ в приложение II към Регламент (ЕО) № 396/2005 да бъдат намалени до LOD. Органът препоръча намаляване на МДГОВ за картофи, зеле, памуково семе и мляко (краве, овче, козе, кобилешко). За други продукти Органът препоръча повишаване или запазване на съществуващите МДГОВ. Органът стигна до заключението, че по отношение на МДГОВ за домати, сладки пиперки, корнишони, карфиол, китайско зеле, полска салата/кълнова салата, марули, кресон и други кълнове, земен кресон, рукола, червен синап и бейби култури (в т.ч. растения от рода Brassica) част от информацията не е налична и е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, тези МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(6) Органът предостави обосновано становище относно съществуващите МДГОВ за пропинеб в съответствие с член 12, параграф 1 от Регламент (ЕО) № 396/2005 (6). Той предложи да бъдат изменени определенията за остатъчно вещество. Тъй като пропинеб вече не е одобрен в ЕС и всички разрешения за това вещество бяха отменени, МДГОВ за посоченото активно вещество следва да бъдат включени в приложение V към Регламент (ЕО) № 396/2005 съгласно LOD.

(7) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени така, че стойността им да бъде равна на конкретната LOD, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(8) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За няколко вещества тези лаборатории стигнаха до заключението, че поради промените в техническо отношение за някои продукти се налага да бъдат установени специални граници на определяне.

(9) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(11) Поради това Регламент (ЕО) № 396/2005 следва да бъде съответно изменен.

(12) С цел да се позволи нормално пускане на пазара, преработване и потребление на продуктите, в настоящия регламент следва да се предвиди преходен период за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(13) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2 По отношение на амисулбром във и върху всички продукти, флубендиамид във и върху всички продукти, с изключение на зеле и марули, мептилдинокап във и върху всички продукти, метафлумизон във и върху всички продукти, с изключение на броколи и къдрава листна ендивия/широколистна ендивия, и пропинеб във и върху всички продукти Регламент (ЕО) № 396/2005, във вида преди изменението му с настоящия регламент, продължава да се прилага за продукти, които са били внесени в Съюза преди 14 май 2022 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 14 май 2022 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 22 октомври 2021 година. За Комисията Председател Ursula VON DER LEYEN

(1) ОВ L 070, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от амисулбром в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(7):6170.

(3) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от флубендиамид в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(6):6150.

(4) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от мептилдинокап в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(6):6157.

(5) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от метафлумизон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(6):6123.

(6) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от пропинеб в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020; 18(8):6233.